b'\n_START_ARTICLE_\nAnimatori\n_START_SECTION_\nPo\xc4\x8detak rada i debi album\n_START_PARAGRAPH_\nGodine 1980. sastav osnivaju Kre\xc5\xa1imir Bla\xc5\xbeevi\xc4\x87 - Kre\xc5\xa1o, Andro Purti\xc4\x87, Vatroslav Marku\xc5\xa1i\xc4\x87 i Tomislav Brezi\xc4\x8devi\xc4\x87 - Toco._NEWLINE_Povijest sastava se\xc5\xbee jo\xc5\xa1 iz 1977. godine kada Kre\xc5\xa1o iz rodnog Slavonskog Broda dolazi na studij u Zagreb te se pridru\xc5\xbeuje sympho rock sastavu Animatori. Oni ubrzo prestaju sa radom, dok Kre\xc5\xa1o nakon tri godine osniva istoimeni sastav ali s druga\xc4\x8dijim novim zvukom._NEWLINE_Prvi ozbiljniji nastup imali su na suboti\xc4\x8dkomu omladinskom festivalu 1982. godine kada nastupaju u finalu i uz sastav Xenia, La Fortunjeros te U \xc5\xa1kripcu osvajaju drugo mjesto. Prije toga su bili potpuno anonimni, a mnoge su iznenadili sa svojim repertoarom od preko 30 autorskih kompozicija._NEWLINE_U jesen iste godine objavljuju i svoj prvi singl "Male curice", a zatim u produkciji \xc5\xbdeljka Brodari\xc4\x87a snimaju i prvi LP An\xc4\x91eli nas zovu da im skinemo krila. Najve\xc4\x87i uspjeh posti\xc5\xbee naslovna pjesma koja se nekoliko mjeseci zadr\xc5\xbeala na prvom mjestu emisije "Hit mjeseca". Animatori su svojim zvukom totalno odudarali od tada tipi\xc4\x8dnih novovalnih sastava, dok su pjesme koje su se bavile odrastanjem i nostalgijom predstavile Kre\xc5\xa1u kao zrelog autora koji svoje originalne ideje zna obraditi u pop formu inspiriran britanskom glazbenom scenom 1960-ih godina.\n_START_SECTION_\nOd 1984. do 1987.\n_START_PARAGRAPH_\nNa drugom albumu, Svi momci i djevojke kojeg su objavili 1984. godine, iza Animatora staje cijeli Parni valjak, od Husa, koji producira album, preko Akija koji pjeva prate\xc4\x87e vokale pa do Rastka Milo\xc5\xa1eva - Rasa koji svira gitaru. Osim njih, na albumu gostuju i Miroslav Sedak Ben\xc4\x8di\xc4\x87 (koji tako\xc4\x91er sura\xc4\x91uje sa Valjkom, ali i ostalim velikim sastavima doma\xc4\x87e scene) te Davor Rodik iz sastava Plava trava zaborava. Sa albuma se izdvaja pjesma "Ostat \xc4\x87u mlad" koja je iskori\xc5\xa1tena u filmu S.P.U.K. re\xc5\xbeisera Milivoja Puhlovskog, u kojem su \xc4\x8dlanovi sastava i glumili. U kolovozu 1984. godine Kre\xc5\xa1o odlazi na odslu\xc5\xbeenje vojnoga roka, pa Animatori prestaju s radom._NEWLINE_Tokom pauze sastav napu\xc5\xa1taju bubnjar Tomislav Brezi\xc4\x8devi\xc4\x87, koji prelazi u sastav Karlovy Vary, dok violinist Vatroslav Marku\xc5\xa1i\xc4\x87 prelazi u sastav Plava trava zaborava, s kojim je i prije sura\xc4\x91ivao. Njih zamjenjuju bubnjar Dra\xc5\xbeen \xc5\xa0omek, te klavijaturist Toni Markulin. Tre\xc4\x87i album Dok le\xc5\xbeim cijeli dan u sjeni snimaju u produkciji Branka Bogunovi\xc4\x87a - Pifa iz sastava Plava trava zaborava, a kao gost se ponovno pojavljuje Davor Rodik. Na snimanju gostuju jo\xc5\xa1 i bubnjar Ratko Divljak, klavijaturist Mato Do\xc5\xa1en, dok Zoran Predin iz sastava La\xc4\x8dni Franz pjeva u duetu sa Kre\xc5\xa1om u pjesmi "Bijeg".\n_START_SECTION_\nOd 1992. do prestanka rada sastava\n_START_PARAGRAPH_\nNakon objavljivanja albuma sastav je napravio du\xc5\xbeu pauzu, a sljede\xc4\x87u plo\xc4\x8du snimaju tek 1992. godine pod nazivom Prolje\xc4\x87e je zakucalo/Duhovi iz pro\xc5\xa1losti. Podijeliv\xc5\xa1i plo\xc4\x8du na dvije cjeline - optimisti\xc4\x8dnu pod nazivom "Prolje\xc4\x87e je zakucalo" i depresivniju "Duhovi iz pro\xc5\xa1losti", Kre\xc5\xa1o se autorski kre\xc4\x87e od prvog albuma pa do tada aktualnih ratnih vremena, a s pjesmom "Kad se vratim ku\xc4\x87i" sudjeluju na kompilacijskom albumu Rock za Hrvatsku._NEWLINE_Godine 1995. objavljuju kompilaciju Reanimatori sa podnaslovom "va\xc5\xa1e - na\xc5\xa1e najdra\xc5\xbee pjesme" koja sadr\xc5\xbei njihove stare uspje\xc5\xa1nice. Album Sanjarica objavljuju 1996. godine, dok 1998. izdaju album K.B. & The Footballers koji je snimljen jo\xc5\xa1 1985. godine. Te pjesme su mirnije, bez, za Animatore, uobi\xc4\x8dajene lepr\xc5\xa1avosti._NEWLINE_Opro\xc5\xa1tajni koncert odr\xc5\xbeavaju 19. velja\xc4\x8de 1999. godine u klubu Kulu\xc5\xa1i\xc4\x87,kojeg tada samo Kre\xc5\xa1o dr\xc5\xbei na \xc5\xbeivotu, a taj koncert izdaju i na CD-u pod nazivom Ima jo\xc5\xa1 puno vremena. Na koncertu gostuju violinist Rista Ibri\xc4\x87 i Branko Bogunovi\xc4\x87 - Pif.\n_START_SECTION_\nNakon prestanka rada sastava\n_START_PARAGRAPH_\nNakon prestanka rada sastava, Kre\xc5\xa1o se i dalje bavi glazbom, sura\xc4\x91uju\xc4\x87i sa Brankom Bogunovi\xc4\x87em, te sastavom Kulen Gang kojeg vodi Zvonimir \xc4\x86osi\xc4\x87 - \xc4\x86osa, a objavljuje u par knjiga pjesama te autobiografiju Ostat \xc4\x87u mlad. Pi\xc5\xa1e recenzije za \xc4\x8dasopise "Vijenac", "Kana" i "Cantus", a radi i glazbu za dokumentarni film Bunarman Branka I\xc5\xa1tvan\xc4\x8di\xc4\x87a._NEWLINE_Nakon nastupa na do\xc4\x8deku Nove 2007. godine, Kre\xc5\xa1o odlu\xc4\x8duje ponovno okupiti Animatore, te priprema i nove pjesme, no iznenada umire 19. o\xc5\xbeujka 2007. godine u 49. godini \xc5\xbeivota. U spomen na Kre\xc5\xa1u Bla\xc5\xbeevi\xc4\x87a 20. lipnja 2007. godine u Tvornici kulture odr\xc5\xbean je veliki koncert, a kao gosti su nastupili: Hana Bla\xc5\xbeevi\xc4\x87 (Kre\xc5\xa1ina k\xc4\x87erka) i njezin Izolierband, Berde Band, Neno Belan, Hakuna Matata, Davorin Bogovi\xc4\x87, Sr\xc4\x91an Gojkovi\xc4\x87 - Gile, Branko Bogunovi\xc4\x87 - Pif, Aki Rahimovski, La\xc4\x8dni Franz, Metessi & Zvijezde, Darko Rundek, te Zoran Predin_NEWLINE_2007. godine izlazi i box set sa 3 albuma Animatora: An\xc4\x91eli nas zovu da im skinemo krila, Svi momci i djevojke i Dok le\xc5\xbeim cijeli dan u sjeni u izdanju Croatia Recordsa._NEWLINE_Nakon vi\xc5\xa1e od 30 godina od osnivanja, Animatori su i danas izvo\xc4\x91enbend. Na norijadama se jo\xc5\xa1 uvijek pjeva "Kasno je za prosinac", "Ostat \xc4\x87u mlad" je i dalje himna novijih generacija, dok je pjesma "Komarci - Ljeto nam se vratilo" jedna od najizvo\xc4\x91enijih skladbi vrte\xc4\x87i se na radio i TV postajama gotovo cijelo ljeto._NEWLINE_U Slavonskom Brodu se svake godine odr\xc5\xbeavaju oko 19. o\xc5\xbeujka memorijali "Kre\xc5\xa1o Bla\xc5\xbeevi\xc4\x87" na kojem nastupaju razni slavonskobrodski sastavi uz goste (Kre\xc5\xa1ine prijatelje) iz Zagreba.'